Príloha č. 4
Návrhový list č. 4 projektu ŠIS 
1. Názov | Slovenský  priestorový observačný systém (SPOS)

2. Charakteristika

Vybuduje sa Slovenský priestorový observačný systém (SPOS), ktorý bude zabezpečovať správu, riadenie a  prevádzkovanie  súboru zariadení na určovanie priestorovej polohy objektov a  javov v záväzných súradnicových systémoch (Európsky terestrický referenčný systém  ETRS 89, S-JTSK, Bpv)  s vysokým polohovým a časovým rozlíšením v reálnom čase. 
Systém bude umožňovať prostredníctvom siete referenčných staníc (vybudovaných na geodetických bodoch nových priestorových geodetických základov), určovať pomocou prijímačov GPS vhodných pre geodetické práce priestorovú polohu objektov a javov s presnosťou do 2 cm v reálnom čase. V SPOS bude možné prostredníctvom autorizovaných transformačných vzťahov zabezpečiť prevod priestorových súradníc do ostatných záväzných geodetických referenčných systémov (napr. S-JTSK, Bpv).

3. Ciele

Cieľom SPOS je najmä: 
- vytvoriť generačne nové priestorové geodetické základy zodpovedajúce potrebám tretieho tisícročia, plne kompatibilné s legislatívou Európskej únie, 
- umožniť permanentnú priestorovú a časovú lokalizáciu objektov a javov s vysokým rozlíšením v reálnom čase na celom území SR,
- umožniť prácu v jednotnom európskom terestrickom  priestorovom referenčnom systéme ETRS   89 (nový celoeurópsky referenčný štandard) a v jednotnom európskom vertikálnom referenčnom systéme EVRS 2000 (nový celoeurópsky výškový systém normálnych výšok so základným bodom Amsterdam),
- kooperovať s analogickými službami krajín Európskej únie vytvárajúcich EUPOS, EPN-I, IGS,
- umožniť pre vybrané geodetické činnosti určiť 3D súradnice s presnosťou do 2 cm, 
- poskytnúť koncovým používateľom cenovo najlacnejšie služby,
- zabezpečiť využívanie záväzných medzinárodných štandardných údajových výmenných formátov,
- umožniť znížiť náklady na geodetické výkony o 40-60% so súčasným nárastom kvality a spoľahlivosti,
- umožniť koncovému používateľovi používať len jeden GPS prijímač,
- vytvoriť georeferenčný základ tvorby a správy špecializovaných, nadstavbových geografických informačných systémov nad ZB GIS, 
- zabezpečiť lokalizačný štandard najmä pre budovaný Automatizovaný informačný systém geodézie, kartografie a katastra a jeho subsystémy KN a ZB GIS,
- zabezpečiť presnú lokalizáciu pri digitálnom fotogrametrickom zbere dát a ich spracovaní pre rôzne informačné systémy alebo formy výstupov (napr. ortofotomapy).
Prínosy SPOS sú vyjadrené jeho cieľmi a uplatnia sa nielen v odvetví geodézie, kartografie a katastra, ale tiež v doprave, v stavebníctve, v lokalizovaní inžinierskych sietí, v životnom prostredí, v poľnohospodárstve a lesnom hospodárstve, pri záchranných prácach a meteorológii.

4. Doba realizovania projektu

Začiatok :                   01 / 2004     
Ukončenie riešenia :  12 / 2006

5. Náklady na realizáciu  projektu
Rok realizácie | 2004 | 2005 | 2006 | Spolu | Poznámka

Navrhovaný objem prostriedkov ŠR
(v tis. Sk)

12 000

7 000

7 000

26 000

Predpokladaný objem prostriedkov z iných zdrojov
(v tis. Sk)

4 000

3 000

3 000

10 000

Súkromný sektor, podporné fondy EÚ